*Összehívták tehát a főpapok és a farizeusok a nagytanácsot, és így szóltak: „Mit tegyünk? Ez az ember ugyanis sok jelt tesz. (Jn 11,47)*

Széleskörű és magas szintű tanácskozásra van szükség a felmerült kérdés tekintetében. Az égető kérdés csak az: „*Mit tegyünk?”.* Ezért kell egy ilyen szintű tanácskozás? Igen!

Halottat feltámasztani nem a természetes élet velejárója, hanem Isten tette. El kell(ene) ismerni Jézus Isten voltát? De akkor kiderül, hogy mi bűnösök vagyunk. Más a hozzáállásunk az élet dolgaihoz, más az értékrend, más a kapcsolat Istennel, emberrel, mint amit eddig gyakoroltunk. Mondjuk ki hogy tévedtünk? Amit már megszoktunk (és élvezünk), azt most cseréljük le teljesen.

A „*Mit tegyünk?”*kérdésben ez is benne van. Sokan talán nem is vallják be önmaguknak sem, de ugyanezzel a helyzettel küszködnek. Igen, valld meg Jézus Isten mivoltát! Kezdj egy új életet Vele! Alakíts ki új szokásokat, vedd át értékrendjét stb. Megjelenik Benned Ő! Ezért már érdemes változtatni! *Vadon Gyula*